SønderjyskE var bagud med 1-0 i udekampen mod Brøndby, men Nicolaj Madsen sikrede med to mål en sejr og et sæt historiske sølvmedaljer til Haderslev-klubben.

SønderjyskE missede første sølv-matchbold, da de i torsdags måtte nøjes med 1-1 mod Randers FC. I dag skulle sønderjyderne så forsøge at sikre sølvet på sidste spilledag i udekampen mod Brøndby.

Brøndby kunne i teorien nå en tredjeplads med en sejr, så begge hold havde meget at spille for. Inden opgøret var det dog afskeden til Riza Durmisi, Johan Elmander og ikke mindst Daniel Agger, der fyldte mest på lægterne.

Brøndby satte sig fra start ganske solidt på opgøret, men de havde dog svært ved at spille sig til chancer. Mere end et par forkølede indlæg blev det ikke til, og stille og roligt kom gæsterne bedre med.

Heller ikke Jakob Michelsens mandskab viste dog styrke offensivt, så første halvleg så længe ud til at slutte målløst, men Riza Durmisi ville det anderledes. Kort før pausen afdriblede han Marc Pedersen og slog bolden ind til Andrew Hjulsager, der med hovedet gjorde det til 1-0.

Fra anden halvlegs start stod den derfor på angreb for SønderjyskE, der skulle bruge et enkelt point for at sikre sølvet. Og der gik ikke mange minutter, før den næstfineste karat var tilbage hos Haderslev-klubben.

Nicolaj Madsen kom højest på et hjørnespark og headede kraftfuldt bolden i nettet, uden chance for Frederik Rønnow i målet.

Et kvarter efter pausen havde SønderjyskE så en gylden mulighed for at komme i front. Johan Absalonsen slap fri af forsvaret, men i stedet for at sparke selv forsøgte han at finde Tommy Bechmann, hvilket tillod Daniel Agger at komme tilbage og sparke væk.

Tempoet røg herefter noget ud af kampen. SønderjyskE var jo mere end tilfredse med stillingen, mens det så ud til at Brøndby havde hørt om FC Midtjyllands sikre føring, og derfor ikke længere troede på, at de kunne hente bronzen.

SønderjyskE sikrede endegyldigt sølvet fem minutter før tid, da Nicolaj Madsen blev den helt store helt med sit andet mål i kampen. Det skete til stor tilfredshed for de 1.014 medrejsende tilskuere, der kan nu drage ud i nattelivet og fejre klubbens bedste sæson nogensinde.

Sølvet betyder samtidig, at SønderjyskE først træder ind i anden runde af Europa League-kvalifikationen. Det sikrer Jakob Michelsens tropper en uges ekstra fortjent ferie.

Brøndby slutter på fjerdepladsen og træder ind i første runde af Europa League-kvalifikationen.